Ek het 'n rukkie gelede vir julle gepla met 'n briefie van my vriendin, Adri, waar sy hulp vra vir van ons oumensies in 'n tehuis in die Kaap. Soos gewoonlik staan ons saam om ons mense te help en ek en Adri is baie dankbaar daarvoor. Ek ken vir Adri al 'n hele rukkie, sy behoort eintlik aan Emily, die Bekkige Brak wat ook vir hierdie brief skryf.
Hier is 'n brief wat ek nou net van Adri af ontvang het. Sy hoor ook baie graag van jou as jy nog iets wil bydra. Die projek is nog nie verby nie, daar gaan nog aflewerings wees. Ek dink nou net so by myself, wat van sop en vetkoekdae? Waar is die gemeentes en kleingroepe wat so lekker kan regstaan as daar kermis by jou kerk is? Maar laat ek nou nie op Adri se tone trap nie. Sy hoor egter graag van julle, stuur vir haar 'n epos by amvanzyl@isales.co.za
As jy in ‘n dorpshuis nesgeskop het, is wat ons tans beleef, nogal heel interessant! Oral staan sakke, kartonne en stapeltjies. Ek moet net keer of die katte het nuwe slaapplek, en die hond hol met ‘n bek vol serpe en ‘n spoggerige wapperstertjie deur die huis.
Een oom lê nog met sy toegetrekte kop toe ons inkom. Toe hy al die vroue in sy kamer sien, sprei ‘n groot glimlag oor sy gesig. Hy praat nie. En toe sy oog die pakkie vang, gooi hy sy hande uit. Kompleet soos ‘n kind wat ‘n speelding kry! Ook hy kan nie gou genoeg tjoklit in die kies druk nie. Hy is 84.
Daar is ‘n blinde man wat by ‘n lessenaar sit, en ek moet vir hom verduidelik wat ons vir hom gebring het. Hy is bly. En ek hoop hy sal iets kan gebruik.
Ek het briewe gekry waar mense bang was hierdie is net nog ‘n scam. Ja, ons eie mense is soms die skelmste, maar dis deur julle wat die ‘blinde tree’ gegee het, wat ek hierdie dankie sê brief kan skryf, en die terugvoering vir julle kan gee.